བསྔོ་བ་

བསྔོ་བ་ནི་བྱང་ཆུབ་སེམས་དཔའི་སྤྱོད་པའི་ཡན་ལག་གལ་ཆེན་ཞིག་ཡིན་ཏེ། རང་གིས་བསགས་པའི་དགེ་བའི་རྩ་བ་རྣམས་སེམས་ཅན་ཐམས་ཅད་ཀྱི་དོན་དུ་བླ་ན་མེད་པའི་བྱང་ཆུབ་ཏུ་བསྔོ་བར་བྱེད་པའི་ཆོས་ཀྱི་རྣམ་གྲངས་ཤིག་ལ་ཟེར། 
བསྔོ་བའི་ངོ་བོ།
"བསྔོ་བ་དང་སྨོན་ལམ་ཁྱད་པར་ཆེར་མེད་མོད་ཀྱི་འདོད་བྱའི་འབྲས་བུ་དོན་གཉེར་གྱི་འདུན་པས་ཁྱད་པར་དུ་བྱས་པ་སྨོན་ལམ་དང༌། རྒྱུའི་དགེ་བ་རྣམས་འབྲས་བུ་དེའི་རྒྱུར་འགྱུར་བའི་འདུན་པས་ཁྱད་པར་དུ་བྱས་པ་བསྔོ་བའོ། །"རྒྱལ་ཚབ་དར་མ་རིན་ཆེན།  ད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ག་ངོས་༣༤༡ཞེས་གསུངས་སོ། །
བསྔོ་བའི་དགོས་པ།
བསྔོ་བའི་དགོས་པ་ནི་རང་གིས་བསགས་པའི་དགེ་རྩ་རྣམས་སེམས་ཅན་གྱི་དོན་དུ་བསྔོ་བས་དེ་དག་གི་སྡུག་བསྔལ་སེལ་བ་དང་བདེ་བ་སྐྱེད་པ་སོགས་ཀྱི་རྒྱུར་འགྱུར་ཞིང་། མཐར་ཐུག་སེམས་ཅན་ཐམས་ཅད་བྱང་ཆུབ་ཀྱི་གོ་འཕང་ཐོབ་པའི་རྒྱུར་འགྱུར་བ་ཡིན། "བྱང་ཆུབ་ཏུ་ཡོངས་སུ་བསྔོ་བ་"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོགསངོས་༣༦ཞེས་གསུངས་པ་ལྟར་དགེ་རྩ་ཐམས་ཅད་བྱང་ཆུབ་ཀྱི་རྒྱུར་འགྱུར་བར་བྱེད་པ་ཡིན་ནོ། །"དགེ་བ་འབྲས་བུ་ཅུང་ཟད་འབྱིན་པ་རྣམས་རྒྱ་ཆེན་པོ་འབྱིན་པ་དང༌། མ་བསྔོས་ན་བར་སྐབས་སུ་ཟད་པར་འགྱུར་བ་རྣམས་ཀྱང་ནམ་ཡང་མི་ཟད་ཅིང་འཕེལ་བར་འགྱུར་བའི་ཕན་ཡོན་བསམས་ནས། དགེ་བ་ཅུང་ཟད་བྱས་པ་རྣམས་ཀྱང་སེམས་ཅན་ཀུན་གྱི་ཆེད་དུ་བླ་ན་མེད་པའི་བྱང་ཆུབ་ཏུ་བསྔོ་བ་ལ་བརྩོན་པར་བྱའོ། །"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས་ ༣༤༡ཞེས་གསུངས་པའོ། །
བསྔོ་བའི་ཚུལ།
བསྔོ་བ་ནི་ཤེས་རབ་ཀྱིས་ཟིན་དགོས་ཏེ། "དགེ་བ་དེ་ཡང་ལེའུ་དགུ་པ་ནས་བཤད་པ་ལྟར་གྱི་འཁོར་གསུམ་བདེན་མེད་དུ་རྟོགས་པའི་ཤེས་རབ་ཀྱི་རྩིས་ཟིན་པའི་ངང་ནས་བྱ་ལ།"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས་ ༣༤༡ ཞེས་གསུངས་སོ། །
དབྱེ་བ།
བསྔོ་བ་ལ་དབྱེ་ན། "གདུལ་བྱ་གཞན་དོན་དང་། རྩོམ་པ་པོ་རང་གི་དང་ཐུན་མོང་བསྟན་པའི་དོན་དུ་བསྔོ་བའོ། །"རྒྱལ་སྲས་ཐོགས་མེད་བཟང་པོ། སྤྱོད་འཇུག་གི་འགྲེལ་པ་ལེགས་བཤད་རྒྱ་མཚོ། ཤིང་དཔར། ཤོག་ངོས་༢༢༨ཞེས་གཞན་གྱི་དོན་དང་རང་གི་དོན་དང་ཐུན་མོང་གི་དོན་དུ་བསྔོ་བ་སྟེ་གསུམ་ཡོད། གཞན་དོན་དུ་བསྔོ་བ་ལའང་འཇིག་རྟེན་པ་དང་འཇིག་རྟེན་ལས་འདས་པའི་དོན་དུ་བསྔོ་བ་གཉིས་སུ་དབྱེ་ལ། འཇིག་རྟེན་པའི་དོན་དུ་བསྔོ་བ་ལའང་ཕན་པ་དང་བདེ་བའི་དོན་དུ་བསྔོ་བ་གཉིས། བདེ་བའི་དོན་ལའང་ངན་འགྲོ་དང་བདེ་འགྲོའི་དོན་དུ་བསྔོ་བ་གཉིས་སུ་ཕྱེ་སྟེ་སོ་སོའི་དབྱེ་བ་རྒྱས་པར་ཡོད་དོ། །
དགེ་བ་བསྔོ་བའི་དགོས་པ།
ཆོས་ཀྱི་བསྟན་བཅོས་རྣམས་སུ་དགེ་བ་བསྔོ་བའི་སྲོལ་རྒྱུན་དུ་མཛད་དེ། "དེ་ནས་ཆོས་ལེགས་པར་བཤད་ཅིང་མཐར་དགེ་བ་བསྔོ་བར་བྱའོ། །"དཔའ་བོ་གཙུག་ལག་ཕྲེང་བ། སྤྱོད་འཇུག་གི་རྣམ་བཤད་ཐེག་ཆེན་ཆོས་ཀྱི་རྒྱ་མཚོ། ཤིང་དཔར། ཤོག་ངོས་༤༠༠ཞེས་ཆོས་ཀྱི་བསྟན་པ་སྤེལ་བའི་མཐར་དགེ་བའི་རྩ་བ་བསྔོ་བར་གསུངས།
བསྔོ་བའི་ཡན་ལག
བསྔོ་བ་ནི་སྤྱིར་བཏང་དུ་སྦྱོར་བའི་ཆོས་དྲུག་གི་ནང་ནས་ཐ་མ་ཡིན་ལ། དེ་ཡང་"ཕྱག་འཚལ་བཤགས་པ་ཡི་རང་བསྔོ་བ་སྨོན་ལམ་"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར།  ཤོག་ངོས་༡༦༩ཞེས་ཕྱག་འཚལ་བ་དང་སྡིག་བཤགས་དང་རྗེས་སུ་ཡི་རང་དང་བསྔོ་བ་དང་བསྐུལ་བ་གསོལ་བ་རྣམས་ཀྱི་ནང་ཚན་ཞིག་ཡིན། 
གཞན་དོན་དུ་བསྔོ་བ།
གཞན་དོན་དུ་བསྔོ་བ་ལ་འཇིག་རྟེན་པ་དང་འཇིག་རྟེན་ལས་འདས་པའི་དོན་དུ་བསྔོ་བ་གཉིས་ཡོད། འཇིག་རྟེན་པའི་དོན་དུ་བསྔོ་བ་ནི་"ནད་པ་སོགས་ཀྱི་སྡུག་བསྔལ་ཞི་བའི་དོན་དུ་བསྔོ་བ་དང༌། ངན་འགྲོའི་སྡུག་བསྔལ་ཞི་བའི་དོན་དུ་བསྔོ་བ་"རྒྱལ་ཚབ་དར་མ་རིན་ཆེན། སྤྱོད་འཇུག་གི་རྣམ་བཤད་རྒྱལ་སྲས་འཇུག་ངོགས། ཤིང་དཔར། ཤོག་ངོས་ ༣༤༡-༣༤༢སོགས་སོ། །
རང་དོན་དུ་བསྔོ་བ།
རང་གི་འདོད་དོན་འགྲུབ་པ་དང་། རང་ཉིད་བྱང་ཆུབ་ཐོབ་པའི་དོན་དུ་དགེ་རྩ་བསྔོ་བ་ལ་ཟེར།
ཕུང་པོ་གསུམ་པ།
"སྡིག་བཤགས་ཡི་རང་བསྔོ་བ་གསུམ་ལ་ཕུང་བོ་གསུམ་དུ་བཤད་ལ།"ཐུབ་བསྟན་ཆོས་གྲགས། སྤྱོད་འཇུག་གི་འགྲེལ་བཤད་རྒྱལ་སྲས་ཡོན་ཏན་བུམ་བཟང་། ཤིང་དཔར། ཤོག་ངོས་ ༤༧༦ བཤགས་པའི་ཕུང་པོ་དང༌། རྗེས་སུ་ཡི་རང་བའི་ཕུང་པོ་དང་། བསྔོ་བའི་ཕུང་པོ་སྟེ་བསོད་ནམས་ཀྱི་ཕུང་པོ་གསུམ་ལ་ཟེར།
མདོ་སྡེ་ལས་གསུངས་ཚུལ།
"དགེ་བའི་རྩ་བ་འདིས་བདག་སྡུག་བསྔལ་གྱི་ཕུང་པོ་ཐམས་ཅད་བཟློག་པའི་ཕྱིར་སེམས་ཅན་ཐམས་ཅད་ཀྱི་གནས་སུ་གྱུར་ཅིག །ཉོན་མོངས་པ་ཐམས་ཅད་ལས་ཡོངས་སུ་དགྲོལ་བའི་ཕྱིར་སེམས་ཅན་ཐམས་ཅད་སྐྱོབ་པར་གྱུར་ཅིག །"ཤེས་རབ་འབྱུང་གནས་བློ་གྲོས། སྤྱོད་འཇུག་གི་དཀའ་འགྲེལ། ཤིང་དཔར། ཤོགསངོས་༥༩ཅེས་གསུངས།

བསྡུས་དོན།
བསྔོ་བ་ནི་བྱང་ཆུབ་སེམས་དཔའི་སྤྱོད་པའི་ཡན་ལག་གལ་ཆེན་ཞིག་ཡིན་ཏེ། རང་གིས་བསགས་པའི་དགེ་བའི་རྩ་བ་རྣམས་སེམས་ཅན་ཐམས་ཅད་ཀྱི་དོན་དུ་བླ་ན་མེད་པའི་བྱང་ཆུབ་ཏུ་བསྔོ་བར་བྱེད་པ་ལ་ཟེར། བསྔོ་བ་བྱས་པས་དགེ་བ་ཟད་མི་ཤེས་པར་འཕེལ་བ་དང་། འབྲས་བུ་རྒྱ་ཆེན་པོ་འབྱིན་པའི་ཕན་ཡོན་ཡོད། བསྔོ་བ་ལ་གཞན་དོན་དང་རང་དོན་དུ་བསྔོ་བ་སོགས་དབྱེ་བ་མང་པོ་ཡོད་ཅིང་། བསྔོ་སྐབས་འཁོར་གསུམ་རྣམ་པར་དག་པའི་ཤེས་རབ་ཀྱིས་ཟིན་དགོས་པ་ཡིན་ནོ། །
ལུང་ཁུངས།